Askov Forsøgsmølle
Askov Forsøgsmølle, vindmølle til produktion af elektricitet i Askov, Sydjylland. Møllen er opført 1897 på initiativ af lærer ved Askov Højskole Poul la Cour som verdens første strømproducerende vindmølle; den er tegnet af arkitekt P.V. Jensen-Klint.
Ved opførelsen var møllen en seksvinget hollændermølle med galleri; undermøllen var i grundmur, og overmøllen i træ, tækket med spån. Overmøllen brændte i 1929 og blev efterfulgt af en 4-vinget el-motor. Møllen var i drift indtil 1958, og overmøllen blev taget ned i 1968.
Møllen huser nu Poul la Cour Museet, hvor flere af hans forsøgsopstillinger er genopstillede. Det er planlagt at genopbygge møllen, som den oprindelig så ud.